EH Bildu Nafarroa parlamentu-taldeari atxikitako foru parlamentari Maiorga Ramírez Erro jaunak idatziz erantzuteko galdera egin du jakite aldera ea Nafarroako Gobernuak lan egiteko asmorik duen Nazioarteko ARCO 2019 arte-azokan parte hartzen duen arte-galeria edo -zentroren batekin eta Nafarroako Gobernuak nazioarteko nahiz estatuko zer arte-azokatan parte hartzen duen edo lan egiten duen (9-18/PES-00158). Hona Kultura, Kirol eta Gazteriako kontseilariaren erantzuna:

Kultura, Kirol eta Gazteria Departamentuaren aldetik Nazioarteko ARCO 2019 arte-azokan egonen dira Susana Irigaray Nafarroako Museoen Zerbitzuko zuzendaria eta Mercedes Jover Nafarroako Museoaren Ataleko burua, zeinek Nafarroako artisten lanak erakusten dituzten guneak bisitatuko dituzten eta bilera eta ekitaldietara agertuko diren Nafarroako sorkuntza artistikoa sustatu eta ikusarazteko. ARCOra egindako bisita horrekin, ikusgarritasuna eman nahi diogu Nafarroan arte plastiko eta ikusizkoen eremuan egiten ari den baterako lanari, eta azokan diren Nafarroako entitate, profesional eta artistei lagundu.

Aurreko ekitaldietan egin den bezala, Nafarroak ARCO azokan duen presentziari babes instituzionala emateaz gain, Museoen Zerbitzuko zuzendariak eta Nafarroako Museoaren Ataleko buruak arte eragileekin partekatuko dituzte, horretarako prestatutako foroetan, Nafarroako Museoan abian diren arte garaikideko proiektuak, besteak beste lotura duena “Arte oro garaikidea da” izeneko erakusketa iraunkorrarekin, joan den otsailean hasia, eta aldi baterako erakusketa programarako beste proiektu batzuk.

Museoen Zerbitzua lankidetzan aritu ohi da Nafarroako Museo Sistemaren partaide diren zentroekin. Horien artean ditugu Jorge Oteiza Museoa Fundazioa, Uharteko Arte Garaikideko Zentroa, Gustavo de Maeztu Museoa edo Nafarroako Unibertsitatearen Museoa. Halaber, lankidetzan ari da Ondarezain elkartean bildutako zentroen sarearekin eta erakusketak programatzen dituzten beste eragile batzuekin, esate baterako, Iruñeko Udalarekin, eta Nafarroako beste profesional batzuekin, Nafarroako kulturako sektore horri ikusgarritasuna emateko konpromiso instituzional argiarekin. Beste alde batetik, kultur Ekintza Zerbitzuak urtero antolatzen du 948 Merkatua, Nafarroako arteen merkatua izeneko azoka, zeinetan arte plastikoek eta ikusizkoek leku nabarmena duten, erakundeak, agenteak, sortzaileak eta komunikabideak elkartzeko asmoz eta lankidetzarako bideak eratzeko.

Nafarroako Gobernuak, gaur egun, ez du parterik hartzen arte plastikoen azoka gehiagotan.

Hori jakinarazi ahal dizut Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2019ko martxoaren 1ean

Kultura, Kirol eta Gazteriako kontseilaria: Ana Herrera Isasi